དེབ་ཐེར་སྔོན་པོ་སྟོད་
༥.༢ པོ་ཏོ་བ་དང་རོག་གི་སྐབས། ཕུ་ཆུང་བ་གཞོན་ནུ་རྒྱལ་མཚན་ཤ་གཟུག་རང་ཟ་གསུང་ནས། ཚོགས་པ་མ་བསྐྱངས་པར་དཀོན་མཆོག་མཆོད་པའི་ལས་ལ་ཤིན་ཏུ་བརྩོན་ཞིང༌། ནང་དུ་ཐུགས་དམ་ལ་གནས། ཆོས་འབྲེལ་ཞུ་བ་རྣམས་ལ་དབེན་པ་བཞི་རྒྱས་པར་གསུང༌། ཁོང་ནི་ལྕགས་མོ་ལུག་ལ་འཁྲུངས་ནས། བདུན་ཅུ་རྩ་དྲུག་པ་མེ་ཕོ་ཁྱི་ལ་གཤེགས། དེའི་སློབ་མ་ཀརྨ་གྲགས་ལ་སོགས་པ་རྟོགས་ལྡན་འགའ་ཞིག་བྱོན། པོ་ཏོ་བ་རིན་ཆེན་གསལ་གྱིས་འབྲོམ་གཤེགས་ནས་རང་ལོ་ལྔ་བཅུ་བཞེས་ཀྱི་བར་དུ་ཐུགས་དམ་འབའ་ཞིག་མཛད། ལྔ་བཅུ་རྩ་གཅིག་ནས་གཞན་དོན་མཛད་དེ། བཞུགས་ས་མཁན་གྲགས་དང༌། སྒྲོ་ལག་དགོན་པ་དང༌། མཐར་ཐོག་དང༌། སྟག་ལུང་ལ་སོགས་པ་གནས་མ་ངེས་པར་བཞུགས། ཚོགས་པ་རྒྱུན་དུ་རྗེས་སུ་འབྲང་བ་སྟོང་ཕྲག་ལྷག་པ་རེ་འདུས། གཞན་གྱི་གནོད་པ་བྱེད་པ་བྱུང་ན་ཡང་སྤྱིར་དགེ་སློང་ཁས་ཉེན། བྱེ་བྲག་ཏུ་བྱང་ཆུབ་སེམས་དཔའ་ཁས་ཉེན་གསུང་ནས་གནོད་ལན་ཡེ་མི་མཛད། ཆོས་ནི་ལམ་གྱི་སྒྲོན་མ་གཙོ་བོར་བྱས་ནས། གཞན་མདོ་སྡེའི་རྒྱན་དང་བྱང་ཆུབ་སེམས་དཔའི་ས། བསླབ་པ་ཀུན་ལས་བཏུས་པ་དང་སྤྱོད་འཇུག །སྐྱེས་རབས་དང་ཆེད་དུ་བརྗོད་པའི་ཚོམས་ལ་ནན་ཏན་དུ་གསུང་པས། བཀའ་གདམས་གཞུང་དྲུག་ཏུ་གྲགས། གཞན་ཡང་བསྟན་བཅོས་ཤིན་ཏུ་མང་བར་གསུང༌། བཤད་པ་མཛད་པ་ན་ཚིག་གཅིག་ཀྱང་ཕྱིར་མ་ལུས་པར། ཉམས་ལེན་ཁོ་ན་དང་སྦྱར་ནས་འཆད། སྐུ་ཚེའི་སྨད་ལ་པོ་ཏོ་དགོན་པ་བཏབ་སྟེ་བཞུགས། ཕྱག་རྒྱ་ཆེན་པོ་སྐད་པ་འདི་མདོ་ཏིང་ངེ་འཛིན་གྱི་རྒྱལ་པོའི་དོན་ཡིན། འོ་སྐོལ་ནི་དེ་ལ་སྨོད་པར་ཡང་མི་བྱ་ལ་འཇུག་པར་ཡང་མི་བྱ་གསུང་ནས། ཇོ་བོ་རྗེའི་ཆོས་འབའ་ཞིག་གཙོ་བོར་འཛིན། ངའི་དོན་གྱི་མཁན་པོ་ནི་རྭ་སྒྲེང་གི་དགེ་བསྙེན་རྒན་པོ་དེར་སྣང་གསུང་ནས། རྭ་སྒྲེང་དུ་མ་བྱོན་གོང་གི་རང་གི་སྡོམ་པ་ཡང་སོ་སོ་ཐར་པ་དངོས་སུ་མི་བརྩི། འཁོར་བ་ལ་ངེས་འབྱུང་མ་སྐྱེས་ཀྱང་རབ་བྱུང་གི་བསླབ་པ་བླངས་པ་རྣམས་ཕྱིས་ངེས་འབྱུང་སྐྱེས་པ་ན་སོ་ཐར་མཚན་ཉིད་པར་འགྱུར་བ་བཞེད་པས། དེ་ལ་སྡོམ་པ་གནས་གྱུར་ཞེས་གྲགས། བཀའ་གདམས་ཟེར་བའི་སྒྲ་བོ་ཆེ་དེ་ཡང་ཁོང་གི་རིང་ནས་གྲགས་པ་ཡིན་ཟེར། རྣམ་ཐར་གཙང་བ་དང་ཁྱབ་པ་ཡང་པོ་ཏོ་བ་ཡིན། ཁོང་རང་གིས་འཕགས་པའི་གནས་བརྟན་ཡན་ལག་འབྱུང་དུ་ཡང་ཞལ་གྱིས་བཞེས། ཁོང་ནི་ལྕགས་མོ་ལུག་གི་ལོ་པ་བདུན་ཅུ་རྩ་ལྔ་པ་ཤིང་མོ་བྱ་ལ་གཤེགས། སློབ་མ་ཆེ་བ་ཡང༌། གཉལ་ནས་གླང་བྱ་རབ་པ་དང་གཉོས་བྲ་གོར་བ་གཉིས། རྡོར་ནས་འབེ་མོན་བུ་ཆུང་བ་དང་རོག་དམར་ཞུར་བ་གཉིས། གཙང་སྟོད་ནས་བྱ་ཕག་གཉིས། སྨད་ནས་རམ་སྡིང་མ་བ་དང་སྣང་དྲེའུ་ལྷས་པ་གཉིས། མྱང་སྟོད་ནས་ལྷག་ཤེས་གཉིས། གཡག་སྡེ་ནས་སོ་པོ་བ། བཟང་ནས་ཕྲུ་གུ་ལུང་པ། ཁ་རག་སྒོམ་ཆུང་གནས་ཁང་གི་འགོས། ནགས་སྟོན་མཐའ་དག།ལྷོ་སྟོད་པ། མྱང་པོ་རི་ཁ་བ། ཁྲོ་སྟོན་ཀུ་ཤུ་ར་བ། གྲོག་པ་བརྩོན་སེང༌། ཟུར་རེ་བ་མཐའ་བཞི། གཙང་བ་མཁར་བོ་བ། རྒྱལ་གྱི་ཀོ་དེ་ལུང་པ། དར་ཁུལ་གྱི་གཡའ་ངོས་བ། ཡེ་ཤེས་སེང་གེ ཝ་བྲག་དཀར་བ། སྒྲོའི་ལྟག་མགོ་བ། གྲབ་ཀྱི་ཕོ་བྲང་སྡིངས་པ། རྒྱལ་གྱི་སྒྲོ་ལག་པ། རྨའི་འབྲོངས་སྟོངས་པ། བན་དེ་བ་རིན་བྱང༌། ཡག་པ་གཉན་ཆུང༌། མམ་གྲོ་བསླབ་སྒོམ། ཐང་པོ་ཆེ་བ། དགོན་མེར་བ། གཡུ་སྒྲའི་ཞང་ཆེན་པོ། ལ་མོའི་དགེ་སྦྱོང་ཆེན་པོ། མདོ་ལུང་པ་ཞ་ར་དགོན་པ་གོང་འོག་གཉིས། སྒྱུ་སྦྱངས་དབང་སེང༌། བྱར་བ་རིན་གཞོན། སྟོད་ལུངས་བ་དབང་ཕྱུག་གྲགས། གླང་རི་ཐང་པ། ཤར་བ་པ་ལ་སོགས་པ་འགྲོ་བའི་དོན་ནུས་པ་ཤིན་ཏུ་མང་མོད་ཀྱི། དེ་དག་གི་ནང་ནས་གཙང་ན་རམ་སྣང་གཉིས། གཙང་སྟོད་ན་བྱ་ཕག་གཉིས། གཉལ་གྱི་གླང་གཉོས་གཉིས། དོལ་ན་འབེ་རོག་གཉིས་ཏེ་ཆེན་པོ་བརྒྱད་དང༌། གླང་ཐང་པ་དང་ཤར་བ་པ་ལ་དབུས་ཀྱི་ཀ་ཆེན་ཟེར། དེ་ལ་རོག་ཤེས་རབ་རྒྱ་མཚོ་ནི། དོལ་པ་དམར་ཞུར་བ་གྲགས་པ་དེ་ཡིན་ཏེ། སྔགས་པ་ཡོན་ཏན་ཤིན་ཏུ་ཆེ་བ་གཅིག་གི་སྲས་སུ་འཁྲུངས། དགུང་ལོ་ནི་ས་མོ་ཕག་ལོ་པ་ཡིན། རབ་ཏུ་བྱུང་ནས་རོག་མངོན་པ་བ་དང༌། རྒྱ་འདུལ་འཛིན་མགོ་ཉུག་བྱུང་བ་ཞིག་ལ་མངོན་པ་དང་འདུལ་བ་གསན། པོ་ཏོ་བས་ཚོགས་པ་བསྐྱངས་ནས་ལོ་གསུམ་སོང་བ་ཤིང་ཕོ་བྱི་བ་ལ་དགེ་བཤེས་དོལ་པ་ལོ་ཉི་ཤུ་རྩ་དྲུག་པ་ཞིག་གིས་ཟིན། ལོ་ཉི་ཤུ་རྩ་གཉིས་བསྟེན། དེ་རྟིང་འགྲོ་དོན་རྒྱ་ཆེན་མཛད། ཚོགས་པ་ཡང༌། ཡང་གང་དུ་སྟོང་ལྷག་པ་བྱུང་ཟེར། འདི་ལ་འགྲོ་མགོན་ཕག་མོ་གྲུ་པས་ཆོས་འབྲེལ་གསན། རང་ལོ་དོན་གསུམ་པ་ལྕགས་མོ་ཕག་ལ་གཤེགས། རྒྱ་འདུལ་འཛིན་གྱིས་ལོ་བརྒྱད་ཅུ་རྩ་ལྔ་ཐུབ་པའི་ལོ་སོ་གསུམ་གྱི་བར་དུ་འདུལ་བ་ལ་སྦྱངས། དོལ་པས་པོ་ཏོ་བ་ལ་མཇལ་པའི་སྔ་གོང་དུ། རྒྱ་འདུལ་ཉུག་བྱུང་བ་ཞིག་ལ་འདུལ་བ་ཉན་ཟེར་བས། པོ་ཏོ་བ་དང་རྒྱ་འདུལ་གཉིས་གཞན་དོན་གྱི་མགོ་མཇུག་མཉམ་པ་འདུའོ། །པོ་ཏོ་བ་དང་རོག་གི་སྐབསསོ། ། ༥.༣ གླང་ཐང་པའི་སྐབས། གླང་རི་ཐང་པ་རྡོ་རྗེ་སེང་གེ་ནི། ཤིང་ཕོ་རྟ་ལ་འཁྲུངས་ནས་ཆུ་མོ་ཡོས་ཀྱི་བར་ལོ་བདུན་ཅུ་བཞུགས། ཚོགས་པ་ཡུན་རིང་དུ་བསྐྱངས། པོ་ཏོ་བའི་མཛད་པ་བཞིན་དུ་བྱམས་ཆོས་ལ་སོགས་པའི་གཞུང་ཆེ་བ་རྣམས་ཀྱིས་སློབ་མ་སྐྱོང༌། ལན་ཅིག་གི་ཚེ་ཚེ་རབས་ཐམས་ཅད་དུ་དགེ་སློང་གི་དངོས་པོ་དང་མི་འབྲལ་བའི་དམ་བཅའ་བརྟན་པོ་མཛད་པས། དཔལ་ལྷ་མོ་དྲེའུའི་སྐད་ལྷང་ངེ་བྱོན་ནས་དེའི་བར་དུ་ངས་ཁྱོད་ཀྱི་གྲོགས་བྱའོ་གསུང༌། ཁྱུང་པོ་རྣལ་འབྱོར་གྱིས་ཀྱང༌། ཁོང་སངས་རྒྱས་འོད་དཔག་མེད་ཀྱི་སྤྲུལ་པ་ཡིན་ཟེར་ནས་དབུ་སྐྲ་གཅོད་ས་མཛད། གླང་ཐང་པ་ཕྱིས་སྣེའུ་ཟུར་པའི་ཡང་སློབ་མར་གྱུར། ཚོགས་པ་ཉིས་སྟོང་ཙམ་འདུས་པའི་ནང་ནས། ཡར་ཀླུངས་ལྕགས་ཞིང་པ། བ་ཡགས་ཀྱི་འདུལ་འཛིན། ལུང་མོ་བ་མདོ་སྡེ། ཞང་བཙུན་གཉན། འགར་ཞང་ཞུང་པ། མ་ཐང་པ། ཉེ་མལ་བ་ལ་སོགས་པ་མང་དུ་བྱོན། ཤ་བོ་སྤང་པ་པདྨ་བྱང་ཆུབ་ཀྱང་གླང་ཐང་པའི་སློབ་མ་སྟེ། གླང་ཐང་པས་བཅུ་བཞི་བཞེས་པ་མེ་མོ་ལུག་ལ་འཁྲུངས། རེ་ལྔ་པ་ལྕགས་ཕག་ལ་གཤེགས། ཚོགས་པ་སྟོང་ཕྲག་རེ་ཙམ་འདུས། གླང་ཐང་གི་གདན་ས་གླང་ཐང་ཞང་གིས་མཛད། དེའི་རྗེས་སུ་དགེ་བཤེས་གཉན། སློབ་དཔོན་སྒོམ་པ། དགེ་བཤེས་འགར་པ། སློབ་དཔོན་གཙང་པ་རྣམས་ཀྱིས་རིམ་པར་མཛད། དེ་ནས་གླང་ཐང་རྒྱ་མའི་སངས་རྒྱས་དབོན་ལ་ཕུལ། གླང་ཐང་ཞང་འདི་ལ་ཕག་མོ་གྲུ་པས་ཀྱང་གཏུགས། གླང་ཐང་པའི་སྐབསསོ། །